
Zmyslom našej práce je vytvorenie materskej školy, do ktorej deti radi chodia, kde staršie deti pomáhajú mladším, kde sa rešpektuje osobnosť, sloboda a dôstojnosť dieťaťa, kde učitelia sú partneri detí, kde sa dieťa spontánne rozvíja v láskyplnom a podnetnom prostredí.  
......prvých šesť rokov života dieťaťa je pre jeho ďalší život najdôležitejší. Formuje sa mu osobnosť, zmyslové a intelektové schopnosti, buduje sa jeho vzťah k ľuďom, sebe samému, svetu, slobode zodpovednosti.......
V tomto období je preto viac ako kedykoľvek neskôr dôležitý individuálny a láskavý prístup k dieťaťu, správne vzory iných detí a dospelých, harmonické prostredie.
Výchovno-vzdelávacia činnosť našej materskej školy je zameraná na plnenie dlhodobých cieľov enviromentálnej výchovy. Okolie materskej školy je obklopené pestrou prírodou. 
Deti veľmi rady chodia do lesa, na lúky, k blízkym poliam s rodičmi na prechádzky. K ich životu v materskej škole, ale aj doma, neodmysliteľne  patrí spev vtákov, stromy, pestré a voňavé kvety, farebný hmyz, objavovanie turistických  chodníkov. 
Aby tieto pojmy neostali len peknými spomienkami na predškolský vek a aby príroda v našom okolí naďalej prekvitala, vedieme deti k návykom ochrany prírody, kultúrnemu správaniu sa v prírode, k enviromentálnemu cíteniu. Prvoradou úlohou je zabezpečenie pravidelného pobytu v prírode, aby ju mohli vnímať všetkými zmyslami, aby si k okoliu vytvorili blízky citový vzťah a s pomocou dospelých sa ju naučili chrániť a zveľaďovať. Pri edukačných činnostiach organizovaných v prírode využívame najmä metódu praktickej činnosti a pozorovania. 
Enviromentálne cítenie rozvíjame rôznymi aktivitami a hrami so zameraním na konkrétne objekty. Vedieme deti k uvedomeniu si významu prírody pre človeka, ale aj významu človeka pre prírodu, čiže vzájomnej súvzťažnosti týchto dvoch činiteľov. Oboznamujeme deti so životom domácich,  hospodárskych zvierat i zvierat exotických. Pri plánovaní vychádzame z faktu, že človek chráni to, čo pozná. Pobyt v prírode je úzko spojený aj s rozvíjaním pohybových schopností a zručností a posilňovaním ich telesnej a psychickej odolnosti.


